ལེའུ་ལྔ་པ།
དཀོན་མཆོག་གི་སྲས་ལ་དད་པ་བྱེད་མཁན།
1 སུ་ཞིག་ཡིན་ཡང་ཡེ་ཤུ་ནི་མཱ་ཤི་ཀ་ཡིན་པར་ཡིད་ཆེས་བྱེད་མཁན་དེ་དཀོན་མཆོག་ལས་སྐྱེས་པ་ཡིན་པས། ཡབ་ལ་བྱམས་པ་བྱེད་མཁན་དེས་བུ་ཕྲུག་ལའང་བྱམས། 2 ང་ཚོས་དཀོན་མཆོག་ལ་གཅེས་པར་འཛིན་ཞིང་ཁོང་གི་བཀའ་ཁྲིམས་སྲུང་བའི་སྒོ་ནས་དཀོན་མཆོག་གི་སྲས་དང་སྲས་མོ་རྣམས་ལའང་བྱམས་པར་ཤེས། 3 གང་ཡིན་ཞེ་ན། ཁོང་གི་བཀའ་ཁྲིམས་སྲུང་བ་དེ་ནི་དཀོན་མཆོག་ལ་གཅེས་པར་འཛིན་པའོ། ཁོང་གི་བཀའ་ཁྲིམས་སྲུང་བ་དེ་དཀའ་བ་མིན། 4 གང་ལགས་ཤེ་ན། གང་ཞིག་དཀོན་མཆོག་ལས་སྐྱེས་པ་དེས་འཇིག་རྟེན་འདི་ལས་རྒྱལ། ཡང་འཇིག་རྟེན་ལས་རྒྱལ་བ་ནི་ང་ཚོའི་དད་པ་ཡིན་ནོ། 5 འཇིག་རྟེན་འདི་འཇོམས་མཁན་སུ་ཡིན་ཞེ་ན། ཡེ་ཤུ་ནི་དཀོན་མཆོག་གི་སྲས་ཡིན་པར་དད་པ་བྱེད་མཁན་དེ་ཁོ་ནའོ། །
6 ཆུ་ཁྲག་དང་བཅས་པའི་སྒོ་ནས་བྱོན་པ་ནི་ཡེ་ཤུ་མཱ་ཤི་ཀ་ཡིན། ཁོང་ཆུ་གཅིག་པོའི་སྒོ་ནས་མ་ཡིན་གྱིས། ཆུ་དང་ཁྲག་གཉིས་ཀྱི་སྒོ་ནས་བྱོན། ཡང་དམ་པའི་ཐུགས་ཉིད་ཀྱིས་ཁོང་ལ་དཔང་པོ་མཛད། གང་ཡིན་ཞེ་ན། དམ་པའི་ཐུགས་ཉིད་བདེན་པའོ། 7 དཔང་པོ་གསུམ་ཡོད་དེ།* 8 དམ་པའི་ཐུགས་ཉིད་དང༌། ཆུ། ཁྲག་ཡིན་ཞིང༌། དེ་གསུམ་གྱི་དཔང་པོ་གཅིག་པའོ། 9 ང་ཚོས་མིའི་དཔང་པོ་ཁས་ལེན་བྱས་ན། དཀོན་མཆོག་གི་དཔང་པོ་དེ་བས་ཀྱང་གལ་ཆེ་བ་ཡིན། གང་ཡིན་ཟེར་ན། དཀོན་མཆོག་གི་དཔང་པོ་ནི་རང་གི་སྲས་ལ་དཔང་པོ་མཛད་པ་དེའོ། 10 དཀོན་མཆོག་གི་སྲས་ལ་དད་པ་བྱེད་མཁན་རྣམས་ཀྱི་སེམས་ནང་དུ་དཔང་པོ་དེ་ཡོད། དཀོན་མཆོག་ལ་ཡིད་ཆེས་མི་བྱེད་མཁན་གྱིས་ཁོང་རྫུན་གསུང་མཁན་ཡིན་པར་སྨྲ། གང་ཡིན་ཞེ་ན། དཀོན་མཆོག་གིས་ཉིད་ཀྱི་སྲས་ལ་དཔང་པོ་གང་མཛད་པ་དེ་ལ་ཡིད་མ་ཆེས་པས་སོ། 11 དཔང་པོ་དེ་ནི་དཀོན་མཆོག་གིས་ང་ཚོར་དཔག་ཏུ་མེད་པའི་ཚེ་གནང་བ་ཡིན་ཞིང༌། ཚེ་དེ་ཁོང་གི་སྲས་ནང་ན་ཡོད་དོ། 12 སྲས་དང་འགྲོགས་པ་དེ་ལ་དཔག་ཏུ་མེད་པའི་ཚེ་ཡང་ཡོད། དཀོན་མཆོག་གི་སྲས་དང་མི་འགྲོགས་པ་དེ་ལ་ཚེ་ཡང་མེད།
མཇུག་བསྡུའི་གཏམ།
13 དཀོན་མཆོག་གི་སྲས་ཀྱི་མཚན་ལ་དད་པ་བྱེད་མཁན་ཁྱེད་རྣམས་ལ་དཔག་ཏུ་མེད་པའི་ཚེ་ཡོད་པར་ཤེས་པའི་ཕྱིར་དོན་འདི་རྣམས་ཁྱེད་ཚོར་བྲིས། 14 ཁོང་གི་སྤྱན་སྔར་ང་ཚོར་ཡོད་པའི་གདེང་ཚོད་ནི་ཁོང་གི་ཐུགས་དགོངས་བཞིན་དུ་ཅིའང་ཞུས་ན་ཁོང་གིས་གསན་པ་དེའོ། 15 ཡང་གལ་ཏེ་ངེད་ཀྱིས་ཅི་ཞིག་ཞུས་པ་དེ་གསན་པར་ཤེས་ན། གང་ཞུས་པ་དེ་ཁོང་ལས་ཐོབ་པར་ཡང་ཤེས།
16 གལ་ཏེ་སུ་ཞིག་གིས་སྤུན་ཟླས་འཆི་བ་ལ་མི་ཐུག་པ་ཙམ་གྱི་སྡིག་ཉེས་བྱེད་པར་མཐོང་ན། ཁོས་གསོལ་བ་འདེབས་དགོས་ཤིང༌། དཀོན་མཆོག་གིས་འཆི་བ་ལ་མི་ཐུག་པ་ཙམ་གྱི་སྡིག་ཉེས་བྱེད་མཁན་དེར་ཚེ་གནང་བར་འགྱུར། འབྲས་བུ་འཆི་བ་ལ་ཐུག་པའི་སྡིག་ཉེས་ཡང་ཡོད། དེའི་ཐད་ལ་ངས་གསོལ་བ་འདེབས་དགོས་ཞེས་མི་ཟེར། 17 དྲང་བདེན་མ་ཡིན་པའི་བྱ་བ་ཐམས་ཅད་སྡིག་ཉེས་ཡིན། འོན་ཀྱང་འཆི་བ་ལ་མི་ཐུག་པའི་སྡིག་ཉེས་ཡང་ཡོད།
18 དཀོན་མཆོག་ལས་སྐྱེས་པ་རྣམས་ཀྱིས་སྡིག་ཉེས་ལག་ལེན་མི་བྱེད་པར་ངེད་ཀྱིས་ཤེས། དཀོན་མཆོག་གི་སྲས་ཀྱིས་ཁོ་ཚོ་སྲུང་ཞིང༌། བདུད་ཀྱིས་ཁོ་ཚོར་གནོད་པ་བྱེད་མི་ཐུབ། 19 ང་ཚོ་དཀོན་མཆོག་གི་ཁོངས་གཏོགས་ཡིན་པ་དང༌། འཇིག་རྟེན་ཧྲིལ་པོ་འདི་བདུད་ཀྱི་དབང་འོག་ཏུ་ཡོད་པར་ང་ཚོས་ཤེས། 20 ཡང་དཀོན་མཆོག་གི་སྲས་བྱོན་ཞིང༌། ངེད་རྣམས་ལ་རྟོགས་པ་གནང་བར་ཤེས། དེ་ནི་ང་ཚོས་བདེན་པ་ཡིན་པའི་ཁོང་ངོ་ཤེས་པའི་ཆེད་དུ་ཡིན། ཡང་ང་ཚོ་བདེན་པ་ཡིན་པའི་ཁོང་གི་ནང་ན་ཡོད་དེ། ཁོང་གི་སྲས་ཡེ་ཤུ་མཱ་ཤི་ཀ་དེ་ཡིན། ཁོང་ནི་དཀོན་མཆོག་དངོས་དང༌། དཔག་ཏུ་མེད་པའི་ཚེ་ཡིན། 21 གཅེས་པའི་ཕྲུ་གུ་རྣམས། ལྷ་སྐུ་རྣམས་ལ་འཛེམས་ནས་ཁོ་ཚོ་གཏན་ནས་མ་བསྟེན་ཞིག །
* ལེའུ་ལྔ་པ།:7 ཡོ་ཧ་ནན་གྱིས་བྲིས་པའི་འཕྲིན་ཡིག་དང་པོའི་བཤུས་ཡིག་སྔ་མ་རྣམས་ལ་གཤམ་དུ་ཡོད་པའི་ཨང་གྲངས་7ཁ དང་8ཀ མེད། 7ཁ དཀོན་མཆོག་གི་ཞིང་ཁམས་སུ་ཡབ་དང༌། བཀའ། དམ་པའི་ཐུགས་ཉིད་ཡོད། དེ་ཚོ་གསུམ་ནི་གཅིག་གོ 8ཀ ས་ལ་དཔང་པོ་མཛད་པ་གསུམ་ཡང་ཡོད།